EL Επίσηµη Εφηµερίδα της Ευρωπαϊκής Ένωσης CE 88/250

(2004/C 88 E/0255)

ΓΡΑΠΤΗ ΕΡΩΤΗΣΗ Ρ-0935/04

υποβολή: Hans Kronberger (NI) προς την Επιτροπή

(22 Μαρτίου 2004)

Θέμα: Ευρωπαϊκή Στρατηγική για το Περιβάλλον και την Υγεία — SCALE

Στις αρχές του καλοκαιριού του περασμένου έτους η Ευρωπαϊκή Επιτροπή έθεσε σε εφαρμογή την Ευρωπαϊκή Στρατηγική για το Περιβάλλον και την Υγεία -SCALE.

Στο ανακοινωθέν Τύπου που εξέδωσε (ΙΡ/03/823) την 11η Ιουνίου 2003. η Επιτροπή περιγράφει τα πέντε βασικά στοιχεία της στρατηγικής. Ως δεύτερο κεντρικό στοιχείο αναφέρονται τα «παιδιά», επειδή αυτά είναι ιδιαίτερα ευαίσθητα στις επιδράσεις από το περιβάλλον. Στο πλαίσιο αυτό η Επιτροπή αναφέρεται σε 157 εκατ. παιδιά τα οποία υποφέρουν από ειδικά προβλήματα που έχουν σχέση με το περιβάλλον.

Σύμφωνα με το έντυπο (έκδοση 2000) «η Ευρωπαϊκή Ένωση σε αριθμούς», το 1998 το ποσοστό των παιδιών ηλικίας 0-14 ετών ήταν μικρότερο από το 20% του συνολικού πληθυσμού της ΕΕ. Εάν υποθέσουμε ότι ο πληθυσμός της ΕΕ ανέρχεται σε περίπου 370 εκατ. πολίτες, αυτό σημαίνει ότι τα παιδιά ηλικίας λιγότερο των 15 ετών ανέρχονται σε περίπου 74 εκατ. Ακόμα και εάν λάβουμε υπόψη την αύξηση του πληθυσμού από τη διεύρυνση, δεν προκύπτει ότι ο αριθμός των παιδιών στην Ευρώπη ανέρχεται σε 157 εκατομμύρια άτομα.

Λαμβάνοντας υπόψη τα ανωτέρω, θα μπορούσε η Επιτροπή να απαντήσει στις ακόλουθες ερωτήσεις:

1. Σύμφωνα με ποια κριτήρια υπολόγισε η Επιτροπή τον αριθμό των 157 εκατ. παιδιών στην Ευρώπη;

2. Θα μπορούσε να είναι τυπογραφικό λάθος;

3. Εάν ναι, μπορεί η Επιτροπή να αναφέρει τον πραγματικό αριθμό των παιδιών που υποφέρουν από προβλήματα τα οποία έχουν σχέση με το περιβάλλον;

Απάντηση της κας Wallström εξ ονόματος της Επιτροπής

(30 Απριλίου 2004)

1. Η Επιτροπή αναφέρει τον αριθμό 157 εκατομμυρίων παιδιών στην Ευρώπη βασιζόμενη στη βάση δεδομένων των Ηνωμένων Εθνών (OHE) για τον πληθυσμό, επειδή δεν υπήρχαν διαθέσιμα δεδομένα από Γενική Διεύθυνση Eurostat κατά το εν λόγω στάδιο. Ο αριθμός αυτός αναφέρεται στον πληθυσμό παιδιών ηλικίας 0-15 στην Ευρώπη το 2000. Ο αριθμός, όμως, αναφέρεται στον συνολικό αριθμό παιδιών που κατοικούν στην Ευρώπη και όχι στον αριθμό παιδιών που υποφέρουν από ασθένειες οι οποίες οφείλονται σε περιβαλλοντικούς παράγοντες.

2. Ο αριθμός που παρατίθεται από την Επιτροπή δεν είναι τυπογραφικό λάθος. Ο σχετικός ιστοχώρος αναφοράς είναι www.un.org/popin/data.html.

3. Κατά το παρόν στάδιο, η Επιτροπή δεν διαθέτει αξιόπιστα αριθμητικά στοιχεία σχετικά με τον αριθμό των παιδιών που υποφέρουν από ασθένειες οφειλόμενες σε περιβαλλοντικούς παράγοντες σε ολόκληρη την Ευρώπη. 'Εχει υπολογιστεί ότι μέχρι και το ένα πέμπτο της συνολικής επιβάρυνσης της υγείας στις βιομηχανικές χώρες μπορεί να αποδοθεί σε περιβαλλοντικούς παράγοντες (1). Από την άποψη αυτή, τα παιδιά αποτελούν σημαντική ομάδα στόχου, καθώς είναι ιδιαίτερα ευπαθή όταν εκτίθενται σε περιβαλλοντικούς κινδύνους. Μια αξιοσημείωτη εξέλιξη στο πλαίσιο αυτό είναι η σοβαρή αύξηση της εμφάνισης παιδικού άσθματος, η οποία παρατηρείται στις ανεπτυγμένες δυτικές κοινωνίες, σε τέτοιο επίπεδο που περίπου το 10 % των παιδιών υποφέρουν από συμπτώματα άσθματος. Οι εργασίες παρακολούθησης του περιβάλλοντος και της υγείας, οι οποίες πρόκειται να εκτελεστούν κατά προτεραιότητα στο πλαίσιο της στρατηγικής της ΕΕ για το περιβάλλον και την υγεία, θα προσφέρουν τη δυνατότητα να πραγματοποιηθούν συγκεκριμένοι υπολογισμοί όσον αφορά τον αριθμό των παιδιών που υποφέρουν από ασθένειες οφειλόμενες σε περιβαλλοντικούς παράγοντες.

(1) How much global ill health is attributable to environmental factors? K. R. Smith et al, Epidemiology 1999.